ขาใหญ่ขายทำกำไรไดเมท5%
“สฤษดิ์ วนะเกียรติกุล” ทิ้งหุ้น DIMET 5.1% ชี้ขายออกหลังกำไรเข้าเป้าแล้วด้านบริษัทแจกวอร์แรนต์ผู้ถือหุ้น 90 ล้านหน่วย
28 ส.ค. 2555

“สฤษดิ์ วนะเกียรติกุล” ทิ้งหุ้น DIMET 5.1% ชี้ขายออกหลังกำไรเข้าเป้าแล้วด้านบริษัทแจกวอร์แรนต์ผู้ถือหุ้น 90 ล้านหน่วย
นายสฤษดิ์ วนะเกียรติกุล นักลงทุนรายใหญ่ ได้ขายหุ้นบริษัท ไดเมท (สยาม) (DIMET) ที่ถืออยู่ทั้งหมด จำนวน 9.18 ล้านหุ้นหรือ 5.1% ของทุนชำระแล้ว เมื่อวันที่ 22 ส.ค. 2555 
ทั้งนี้ ณ วันที่ 22 ส.ค.หุ้น DIMET ปิดที่ 1.82 บาทโดยระหว่างวันขึ้นไปสูงสุดที่ 1.90 และต่ำสุดที่ 1.67 บาท ล่าสุดราคาปิดที่ 1.78 บาท ลดลง 0.02 บาท 
นายสฤษดิ์ กล่าวว่า ได้เข้าลงทุนหุ้น DIMET มาตั้งแต่ช่วงต้นปีที่ผ่านมา โดยมองว่าธุรกิจสีน่าจะเติบโตได้ตามภาวะเศรษฐกิจและธุรกิจบ้านที่เติบโต จึงมองว่าน่าจะเป็นหุ้น เทิร์นอะราวด์ และเมื่อราคาหุ้นปรับตัวขึ้นมากก็ตัดสินใจขายหุ้นออกมา เพราะได้รับกำไรตามที่คาดหวังแล้วคือประมาณ 15-20% 
“ยังเชื่อว่าหุ้นตัวนี้ยังมีการเติบโตได้ ส่วนกรณีที่มีข่าวว่าจะมีการซื้อกิจการกันนั้นไม่ได้สนใจ เมื่อขายหุ้นแล้วสามารถสร้างกำไรได้ในระดับที่คาดหวังก็เพียงพอแล้ว และอีกอย่างหุ้นนี้มีสภาพคล่องค่อนข้างน้อย ดังนั้นจึงตัดสินใจขายออกดีกว่า” 
นายสฤษดิ์ กล่าวว่า ปกติลงทุนในตลาดหุ้นอยู่แล้ว และเลือกหุ้นในหลายบริษัทโดยพิจารณาจากแนวโน้มการเติบโตของธุรกิจ และซื้อลงทุนในระดับที่ไม่ต้องรายงานการซื้อขายหุ้น ยกเว้นหุ้น DIMET ที่จำนวนถึงระดับต้องรายงาน
สำหรับการเป็นกรรมการในบริษัท แมกซ์ เมทัล คอร์ปอเรชั่น (MAX) นั้นเป็นเพียงกรรมการเท่านั้นไม่ได้มีการถือหุ้นแต่อย่างใด 
ด้านคณะกรรมการ DIMET มีมติออกใบสำคัญแสดงสิทธิในหุ้นสามัญ (วอร์แรนต์) ให้กับผู้ถือหุ้นเดิมจำนวน 90 ล้านหุ้น ในอัตรา 2 หุ้นเดิม 1 วอร์แรนต์ โดยจะขออนุมัติต่อที่ประชุมผู้ถือหุ้นในวันที่ 22 ต.ค.นี้
ทั้งนี้ วอร์แรนต์ชุดนี้มีอายุ 5 ปี กำหนดแปลงสภาพ 1 ต่อ 1 ในราคาหุ้นละ 0.50 บาท 
สำหรับผลดำเนินงานงวดครึ่งปี 2555 ขาดทุนลดลงเหลือ 8.5 ล้านบาท จากงวดเดียวกันของปีก่อนที่ขาดทุน 12.55 ล้านบาท และงดจ่ายเงินปันผลให้แก่ผู้ถือหุ้น